tert – dalenatjie se sketsblad
My Ouma aan vaderskant het my laasjaar hierdietyd leer sitroënkonfyt maak. Tot op daardie stadium was ek nie eens bewus van so ‘n vrug nie, wat nog te sê hoe om dit in te lê. Sommige mense verwys daarna as siterkonfyt, ek reken die naam is streekgebonde.
Die sitroën is ‘n sitrusvrug met ‘n dik skil waarvan die buitenste bietjie ‘n donker groen is. Die bietjie sitrusvlees aan die binnekant is om en by so groot soos ‘n gholfbal terwyl die hele vrug wissel tussen die grootte van ‘n mango en ‘n spanspek.
Die konfyt is eintlik ‘n marmalade met ‘n baie subtiele bitterheid. Dit is juis om daardie rede dat dit vir my so smaaklik is. Min mense ken dit en daarom raak my bottels maar stadig minder. My pa se suster vertel my toe van ‘n tertresep in ‘n ou resepteboekie van my ouma. Ek en Ouma sit toe ‘n soektog op tou vir die boek en hoef toe darem nie te ver te soek in haar laaie nie.
Die resep lees as volg:
2 koppies siter konfyt
6 eetlepels botter
3 eiers saamgeklits
Smelt die botter en suiker saam en roer tot dit dik is (nie te lank kook nie). Haal van die vuur af en voeg by fyngesnyde siterkonfyt en eiers. Laat kook tot die mengsel dik is.
1/2 pond meelblom
1/4 pond botter
sap van ‘n 1/2 suurlemoen.
Vryf botter in die meelblom, meng met geklitste eier en suurlemoensap. Druk in ‘n tertbord en bak. Gooi vulsel in afgekoelde kors en versier met room en stukkies siterkonfyt.
Die resep sê egter nie hoe lank die kors moet bak en teen watter temperatuur nie so werk maar op gevoel. Moet ook nie so simpel soos ek wees en die botter effens smelt nie, dit werk dan nie so goed nie.
09/04/2013 dalenatjie	Siterkonfyt,Sitroënkonfyt,tert,Uitgesoekte Tertresepte,Wellington Noord	9 Kommentaar